BEGRUNDELSE

BAGGRUND FOR FORSLAGET

Udbruddet af coronavirussygdommen ("covid-19") blev den 11. marts 2020 erklæret for en pandemi af Verdenssundhedsorganisationen (WHO). Siden da har lande i hele verden vedtaget ekstraordinære foranstaltninger for at imødegå og inddæmme udbruddet.

Som følge af pandemien forventes der en kraftig nedgang i væksten. De foranstaltninger, som medlemsstaterne og partnerlandene har truffet som reaktion på krisen, har forstyrret forsyningskæderne og produktionen i alvorlig grad og forhindret tilstedeværelse på arbejdspladserne. Desuden er leveringen af mange tjenesteydelser blevet umulig eller meget vanskelig. Samtidig er der sket et fald i efterspørgslen blandt forbrugerne. Foranstaltningerne har allerede ført til eller vil føre til en alvorlig forringelse af mange virksomheders økonomiske situation.

Krisen som følge af covid-19-pandemien påvirker samfund over hele verden i betydelig grad, først og fremmest sundhedssystemerne, og ser ud til at få alvorlige sociale og økonomiske konsekvenser på globalt plan. EU's strategi som reaktion herpå bør være omfattende, sammenhængende og integreret og tackle både udfordringerne på folkesundhedsområdet og udfordringerne på det socioøkonomiske område. De mindst udviklede lande er de mest sårbare over for covid-19 på grund af deres svage, ikke særlig modstandsdygtige sundhedssystemer og deres komplekse socioøkonomiske og forvaltningsmæssige udfordringer. Det er allerede tydeligt, at covid-19 vil få store konsekvenser for de økonomiske og makroøkonomiske systemer i vores partnerlande. Det bliver en udfordring for regeringerne at fastholde den makroøkonomiske stabilitet og bevare det finanspolitiske råderum til at beskytte de mest sårbare, deres virksomheder og deres arbejdstagere samt at fortsætte med at levere basale sociale tjenesteydelser.

Denne ekstraordinære situation kræver en sammenhængende og samlet tilgang på EU-plan, som kan anvendes inden for både den interne og eksterne dimension. For at forhindre en yderligere forringelse af den økonomiske situation og fremme en afbalanceret, samlet og ensartet genopretning af den økonomiske aktivitet bør der oprettes et ekstraordinært og koordineret program for økonomisk støtte. Derfor er der behov for betydelige offentlige og private investeringer med henblik på at finde innovative løsninger, sætte gang i økonomien, skabe arbejdspladser af høj kvalitet og investere i at udbedre den umiddelbare skade, som covid-19-udbruddet har medført.

På baggrund heraf foreslår Kommissionen en ambitiøs pakke, der omfatter en forhøjelse af lofterne i den flerårige finansielle ramme for 2014-2020 med henblik på at muliggøre gennemførelsen af foranstaltninger inden for og uden for Unionen som reaktion på virkningerne af covid-19-pandemien, f.eks. foranstaltninger til støtte for de berørte virksomheder, samhørighedsstøtte til medlemsstaterne, kapacitetsopbygning for at styrke det fremtidige kriseberedskab og andre relevante politikområder og tilknyttede foranstaltninger.

Det foreslås, at disse foranstaltninger gennemføres under specifikke EU-instrumenter og -programmer og i overensstemmelse med de relevante EU-retsakter, der fastsætter reglerne for disse instrumenter og programmer.

Det er derfor nødvendigt at gøre det muligt at gennemføre disse foranstaltninger ved hjælp af gennemførelsesmekanismerne i forordning (EU) 2017/1601 om oprettelse af Den Europæiske Fond for Bæredygtig Udvikling (EFSD), en EFSD-garanti og en EFSD-garantifond.